കുറ്റപത്രം നല്കാന് എല്ലാ പ്രതികളുടെയും അറസ്റ്റ് നിര്ബന്ധമല്ല സുപ്രീംകോടതിയുടെ ശ്രദ്ധേയനിരീക്ഷണം ന്യൂഡല്ഹി കുറ്റപത്രം സമര്പ്പിക്കുന്ന ഘട്ടത്തില് എല്ലാ കുറ്റാരോപിതരുടെയും അറസ്റ്റ് നിര്ബന്ധമല്ലെന്ന് സുപ്രീംകോടതി. ക്രിമിനല് നടപടിച്ചട്ടത്തിന്റെ 170ാം വകുപ്പ് അന്വേഷണ ഉദ്യോഗസ്ഥനു മേല് അത്തരം നിബന്ധന അടിച്ചേല്പ്പിക്കുന്നില്ലെന്ന് ജസ്റ്റിസുമാരായ സഞ്ജയ് കിഷന് കൗളും ഋഷികേശ് റോയിയും വ്യക്തമാക്കി. വ്യക്തിസ്വാതന്ത്ര്യമെന്നത് സുപ്രധാന ഭരണഘടനാ വ്യവസ്ഥയാണെന്നും കോടതി ചൂണ്ടിക്കാട്ടി. ഏഴുവര്ഷംമുമ്ബ് 83 പേര്ക്കൊപ്പം കേസില് പ്രതിയായ വ്യക്തിയുടെ മുന്കൂര് ജാമ്യാപേക്ഷ തള്ളിയതിനെതിരായ ഹര്ജിയിലാണ് സുപ്രധാന നിരീക്ഷണം. അന്വേഷണവുമായി സഹകരിക്കുന്നുണ്ടെന്നും കുറ്റപത്രം സമര്പ്പിക്കേണ്ട സമയമായെന്നും പ്രതി കോടതിയില് ചൂണ്ടിക്കാട്ടി. പ്രതി കസ്റ്റഡിയിലാകാതെ കുറ്റപത്രം സ്വീകരിക്കില്ലെന്ന നിലപാടാണ് വിചാരണ കോടതി സ്വീകരിച്ചതെന്ന് സുപ്രീംകോടതി നിരീക്ഷിച്ചു. കസ്റ്റഡിയിലെടുത്തുള്ള അന്വേഷണം അനിവാര്യമാകല്, ഗുരുതരമായ കുറ്റകൃത്യം, സാക്ഷികളെ സ്വാധീനിക്കാന് സാധ്യത, ഒളിവില് പോകാന് സാധ്യത എന്നീ സാഹചര്യത്തില്മാത്രമാണ് അറസ്റ്റ് വേണ്ടത്. നിയമപരമായി അറസ്റ്റാകാം എന്നതുകൊണ്ട് അറസ്റ്റ് നിര്ബന്ധമാകുന്നില്ല. അറസ്റ്റിനുള്ള അധികാരവും അത് വിനിയോഗിക്കുന്നതിനുള്ള നീതിയുക്തതയും തമ്മില് വേര്തിരിവ് വേണം. അറസ്റ്റ് സ്വാഭാവിക പ്രക്രിയ ആയാല് വ്യക്തിയുടെ ആത്മാഭിമാനത്തിന് വലിയ ദോഷം ചെയ്യും. കുറ്റാരോപിതന് സമന്സ് നിരാകരിക്കുകയോ ഒളിവില് പോവുകയോ ചെയ്യില്ലെന്ന് അന്വേഷണ ഉദ്യോഗസ്ഥന് ബോധ്യമുണ്ടെങ്കില്, അന്വേഷണവുമായി പൂര്ണമായി സഹകരിക്കുന്നെങ്കില് അറസ്റ്റിന് നിര്ബന്ധിക്കേണ്ടതില്ല കോടതി വ്യക്തമാക്കി.